ไทยพาณิชย์นิวยอร์คไลฟ์ส่งกรมธรรม์บำนาญ2แบบ
ไทยพาณิชย์นิวยอร์คไลฟ์ ส่งกรมธรรม์บำนาญ 2 แบบตีตลาด
9 ธ.ค. 2553

ไทยพาณิชย์นิวยอร์คไลฟ์ ส่งกรมธรรม์บำนาญ 2 แบบตีตลาด
นายโดนอลด์ คาร์ดีน กรรมการผู้จัดการใหญ่ บมจ. ไทยพาณิชย์นิวยอร์คไลฟ์ประกันชีวิต เปิดเผยว่า บริษัทได้พัฒนากรมธรรม์บำนาญใหม่ 2 แบบ คือ “ นิวยอร์คไลฟ์ สุขใจวัยเกษียณ” ซึ่งจะขายผ่านช่องทางตัวแทน และ “รีไทร์เม้นท์ พลัส” (Retirement +) ขายผ่านแบงก์แอสชัวรันส์ โดยกรมธรรม์ใหม่ทั้ง 2 แบบนี้ ตอบโจทย์ทั้งด้านการวางแผนการออมระยะยาวเพื่อรองรับวัยเกษียณ และการวางแผนภาษีเพื่อสิทธิประโยชน์ในการลดหย่อนภาษีสูงสุดถึง 2 แสนบาทต่อปี ให้แก่กลุ่มผู้บริโภคที่ต้องการสร้างอนาคตที่มั่นคงด้วยการวางแผนการออมระยะยาว ได้รับผลตอบแทนแน่นอน ต่อเนื่อง และรับสิทธิประโยชน์การลดหย่อนภาษี พร้อมทั้งได้รับความคุ้มครองชีวิตควบคู่กันไปด้วย นอกจากให้ผลตอบแทนที่ยาวนาน จูงใจ คุ้มค่าแก่การลงทุนแล้ว กรมธรรม์ทั้ง 2 แบบ ยังมีจุดเด่น คือ ให้ความคุ้มครองเพิ่มขึ้นทุกปีๆ ละ 10% และการันตีการการจ่ายเงินบำนาญนานถึง 15 ปีเต็ม 
กรมธรรม์ “นิวยอร์คไลฟ์ สุขใจวัยเกษียณ” ขายผ่านช่องทางตัวแทน รับประกันตั้งแต่อายุ 25 ถึง 50 ปี ชำระเบี้ยถึงอายุ 60 ปี จุดเด่นคือ ให้ความคุ้มครองชีวิตเพิ่มขึ้น 10% ของทุนประกันทุกปี โดยเริ่มจากปีที่ผู้เอาประกันอายุครบ 48 ปี ซึ่งจะได้รับความคุ้มครองชีวิต 110% ของทุนประกัน และจะเพิ่มขึ้นสูงสุดถึง 220% ของทุนประกันเมื่ออายุครบ 59 ปี และเมื่อผู้เอาประกันอายุครบ 60 ปี จะได้รับเงินบำนาญ 12% ของทุนประกันต่อเนื่องทุกปีจนถึงอายุครบ 85 ปี 
กรมธรรม์ “รีไทร์เม้นท์ พลัส” (Retirement +) ขายผ่านช่องทางแบงก์แอสชัวรันส์ หรือเครือข่ายสาขาธนาคารไทยพาณิชย์ซึ่งครอบคลุมทั่วประเทศกว่า 1,000 แห่ง รับประกันตั้งแต่อายุ 25 ถึง 50 ปี ชำระเบี้ยถึงอายุ 60 ปี จุดเด่นคือ ให้ความคุ้มครองชีวิตเพิ่มขึ้น 10% ของทุนประกันทุกปี โดยเริ่มจากปีที่ผู้เอาประกันอายุครบ 44 ปี ซึ่งจะได้รับความคุ้มครองชีวิต 110% ของทุนประกัน และจะเพิ่มขึ้นสูงสุดถึง 260% ของทุนประกันเมื่ออายุครบ 59 ปี และเมื่อผู้เอาประกันอายุครบ 60 ปี จะได้รับเงินบำนาญ 15% ของทุนประกันต่อเนื่องทุกปีจนถึงอายุครบ 85 ปี